text: Pascual: "Pensant en el Ciudad Real, hauríem perdut" | FCBarcelona.cat
  Pascual: "Pensant en el Ciudad Real, hauríem perdut"
  El tècnic del Barça Borges, Xavi Pascual, s'ha mostrat molt satisfet per la consecució de la Lliga dels Pirineus. L'entrenador blaugrana reconeix que l'equip "encara ha de polir detalls", cosa "totalment normal" a aquestes alçades.
  "Ho podem fer millor, però guanyar 38-21 a un bon Granollers està molt bé. Possiblement hem estat millor en atac que en defensa però era un partit complicat i la gent ha estat amb moltes ganes". Aquest ha estat el primer anàlisi de Pascual a la conclusió de la final de la Lliga dels Pirineus.
  El Barça Borges ha estrenat el palmarès d'aquesta temporada amb una bona victòria contra el conjunt vallesà, que entrena Manolo Cadenas, "un rival que juga bé, que alterna coses i que corre; és complicat jugar-li". Alguns diran que els blaugranes estaven obligats a guanyar i Pascual respon: "Al Barça tenim un problema: si perdem és un fracàs; si guanyem d'un o de dos és poc; si guanyem de set ens pregunten si és la diferència real i si ho fem de quinze és la nostra obligació. Cadascú que faci el seu anàlisi, però el meu és que estic satisfet amb el rendiment de l'equip".
  "Cal polir detalls"
  I és que la plantilla, a parer del tècnic, ha estat molt mentalitzada. "Hem vingut a guanyar el títol, pensant únicament i exclusiva en el Granollers. Si haguéssim pensat en el Ciudad Real hauríem perdut. Ara ens toca corregir errors".
  Pascual no vol que les victòries d'aquesta pretemporada i el primer títol del curs despistin el grup. "Tenim un bagatge col·lectiu de la temporada passada i mecanismes de joc atractius per al públic, però encara cal polir detalls", cosa normal a aquestes alçades de la temporada: "Si ja juguéssim al cent per cent tampoc seria bo", ha afegit.
  Xavi Pascual, durant el partit. Fotos: Àlex Caparrós - FCB.
  El primer del capità Nagy
  Laszlo Nagy ha pogut aixecar el seu primer trofeu com a capità del Barça Borges. "Espero que sigui el primer de molts. Diumenge vinent tenim un altre títol en joc, treballarem dur per intentar aconseguir-lo també", ha assegurat l'hongarès, que ha reconegut que "cal millorar coses, si bé l'equip està en bona línia".
  Sobre el partit, Nagy ha explicat: "Ens ha costat força; al primer temps hauríem pogut escapar-nos en el marcador però no ha pogut ser. Per sort a la segona hem estat forts en defensa i hem pogut decantar el partit al nostre favor".